वैशाली। लगभग एक दशक पूर्व सभी हाईस्कूलों को प्लस टू में उत्क्रमित करने की राज्य सरकार की घोषणा के बाद अधिकतर स्कूलों में प्लस टू की पढ़ाई तो शुरू हो गई लेकिन उन स्कूलों में आधारभूत संरचना के विकास के लिए सरकार के द्वारा भेजी गई राशि वापस ले ली गई। बिदुपुर प्रखंड के आधा दर्जन से अधिक पुराने हाईस्कूलों को 49 लाख रुपये प्रति विद्यालय बेंच-डेस्क एवं प्रयोगशाला आदि के लिए बैंक खाते पर भेजे गए थे। राशि भेजे जाने के एक वर्ष के अंदर एसी-डीसी बिल के नाम पर सभी विद्यालयों के बैंक खाते से राशि वापस ले ली गई। राशि वापस हुए वर्षों हो गए पर आज तक शिक्षा विभाग ने राशि संबंधित विद्यालयों को वापस नहीं भेजी। आज तक न तो इंटर की पढ़ाई के लिए नए भवन का निर्माण कराया गया और ना ही बेंच-डेस्क की खरीद की गई और न ही प्रयोगशाला के उपकरण खरीदे गए। बिना प्रैक्टिकल किए ही विज्ञान के विद्यार्थी इंटर की परीक्षा दे रहे हैं।